Komisijos sprendimas
2000 m. liepos 17 d.
suteikiantis valstybėms narėms leidimą laikinai leisti prekiauti tam tikrų rūšių, neatitinkančių Tarybos direktyvos 66/401/EEB reikalavimų, sėkla
(pranešta dokumentu Nr. C(2000) 1782)
(2000/476/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1966 m. birželio 14 d. Tarybos direktyvą 66/401/EEB dėl prekybos pašarinių augalų sėkla [1] su paskutiniais pakeitimais, padarytais Direktyva 98/96/EB [2], ypač į jos 17 straipsnį,
kadangi:
(1) Švedijoje nepakanka sėjamųjų žirnių (Pisum sativum) vasarinių veislių, tinkamų nacionalinėms klimato sąlygoms ir atitinkančių minėtos direktyvos reikalavimus dėl daigumo, sėklos ir dėl šios priežasties turimo kiekio nepakanka šalies poreikiams patenkinti.
(2) Šių poreikių neįmanoma deramai patenkinti sėkla, atitinkančia visus direktyvoje nustatytus reikalavimus, iš kitų valstybių narių arba trečiųjų šalių.
(3) Dėl šios priežasties Švedijai reikia suteikti leidimą laikotarpiu, kuris baigiasi 2000 m. birželio 30 d., leisti prekiauti "Carneval" veislės sėjamųjų žirnių sėkla, kuriai taikomi ne tokie griežti reikalavimai.
(4) Be to, kitoms valstybėms narėms, kurios gali aprūpinti Švediją minėtos veislės sėkla, reikia suteikti leidimą leisti prekiauti tokia sėkla.
(5) Šiame sprendime numatytos priemonės atitinka Žemės ūkio, sodininkystės ir miškininkystės sėklos bei dauginamosios medžiagos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Švedijai suteikiamas leidimas laikotarpį, kuris baigiasi 2000 m. birželio 30 d., savo teritorijoje leisti parduoti 50 tonų sertifkuotos "Carneval" veislės vasarinių sėjamųjų žirnių (Pisum sativum) sėklos, neatitinkančios Direktyvoje 66/401/EEB nustatytų minimalaus daigumo reikalavimų, jeigu patenkinami šie reikalavimai:
a) daigumas yra ne mažiau kaip 72 %;
b) oficialioje etiketėje nurodomas daigumas, nustatytas oficialaus sėklos tyrimo ataskaitoje.
2 straipsnis
1. Valstybėms narėms, išskyrus valstybė narę pareiškėją, suteikiamas leidimas leisti 1 straipsnyje nurodytomis sąlygomis ir valstybės narės pareiškėjos numatytu tikslu parduoti jų teritorijose sėklą, kurią parduoti leidžia šis sprendimas.
2. Taikydamos 1 dalį atitinkamos valstybės narės viena kitai teikia administravimo pagalbą. Valstybei narei pareiškėjai kitos valstybės narės praneša apie savo ketinimą leisti parduoti tokią sėklą prieš duodant leidimą. Valstybė narė pareiškėja gali prieštarauti tik tuomet, jeigu visas šiame sprendime nustatytas kiekis jau buvo paskirtas.
3 straipsnis
Valstybės narės nedelsdamos praneša Komisijai ir kitoms valstybėms narėms apie įvairius etiketėmis paženklintos sėklos kiekius, kuriuos leista parduoti jų teritorijoje remiantis šiuo sprendimu.
4 straipsnis
Šis sprendimas skirtas valstybėms narėms.
Priimta Briuselyje, 2000 m. liepos 17 d.